# Eugenio Figueredo Aguerre

Eugenio Hermes Figueredo Aguerre, més conegut com a Eugenio Figueredo (Santa Lucia, Canelones, Uruguai, 10 de març de 1932) és un empresari i dirigent esportiu uruguaià, expresident de l'Associació Uruguaiana de Futbol, exvicepresident de la FIFA i expresident de la CONMEBOL.
El maig de 2015, va ser un dels alts executius de la FIFA acusats de diversos delictes de corrupció en el marc de les investigacions dirigides pel Departament de Justícia dels Estats Units en el conegut com a Cas Fifagate.
L'agost de 2018, va ser condemnat per la justícia uruguaiana a sis anys de presó per diversos delictes de corrupció. Va complir la condemna en llibertat condicional per haver col·laborat amb la justícia. L'octubre de 2019, va ser inhabilitat a perpetuïtat per la FIFA.

## Trajectòria

Eugenio Figueredo va jugar al club de futbol uruguaià, Huracán Buceo, com a lateral dret. Club que va presidir entre el 1971 i el 1972. Del 1997 al 2006 va presidir l'Associació Uruguaiana de Futbol i entre els anys 1997 i 2013 va ser vicepresident de la CONMEBOL.
El 2013, Eugenio Figueredo va assumir la presidència de la CONMEBOL i del 2014 al 2015 va exercir el càrrec de vicepresident de la FIFA.
El desembre de 2013, set clubs de futbol uruguaians i la mútua de futbolistes el van denunciar davant la justícia per estafa, apropiació indeguda i blanqueig de diners durant el seu mandat a la CONMEBOL. Figueredo va recórrer les denúncies i va aconseguir dificultar les investigacions.

## Fifagate

El 27 de maig de 2015, Eugenio Figueredo va ser un dels set membres de la FIFA detinguts a l'Hotel Baur au Lac de Zúric (Suïssa), en el marc de les investigacions liderades pel Departament de Justícia dels Estats Units en el denominat Cas Fifagate. Els dirigents, que estaven preparant el 65è congrés de la FIFA per elegir nou president, van ser formalment acusats de diversos delictes de corrupció. Les investigacions de l'FBI van determinar que els delictes es remuntaven a l'any 1991 i que el total defraudat superava els 150 milions de dòlars. Entre els set detinguts hi havia dos vicepresidents de la FIFA, Jeffrey Webb i el mateix Figueredo, a més de Rafael Esquivel, Julio Rocha, Eduardo Li, Costas Takkas i José Maria Marin.
Simultàniament, una altra operació d'escorcoll es va realitzar a la seu de la CONCACAF a Miami.
Eugenio Figueredo va ser inhabilitat pel Comitè d'Ètica de la FIFA.
El 23 de desembre de 2015, Eugenio Figueredo va ser extradit a l'Uruguai per la justícia suïssa en detriment dels Estats Units, que també reclamaven l'extradició.
El 24 de desembre de 2015, va ser processat i condemnat per la justícia uruguaiana amb pena de presó preventiva per un delicte continuat de frau i blanqueig de diners. Figueredo va admetre haver cobrat irregularment importants quantitats de la CONMEBOL i d'empreses vinculades a diversos tornejos futbolístics com T&T, Torneos y Competencias i, sobretot, de Full Play Group per l'adjudicació de drets comercials a favor d'aquesta empresa.
Eugenio Figueredo, amb l'objectiu de reduir les penes, va pactar amb la justícia uruguaiana l'entrega de 13 immobles situats a Montevideo i a Punta del Este valorats en més de 10 milions de dòlars. Figueredo es va comprometre a facilitar informació sobre la seva participació en societats anònimes i les maniobres delictives perpetrades com a dirigent de la FIFA i la CONMEBOL.
En la seva declaració davant la justícia uruguaiana, Figueredo va denunciar que l'espanyol Gorka Villar, que exercia el càrrec de director general de la CONMEBOL, havia extorsionat a diversos clubs uruguaians que denunciaven la venda a la baixa dels drets audiovisuals de la Copa Libertadores. Gorka Villar va tenir el suport del seu pare, Angel Maria Villar, que aleshores era vicepresident de la FIFA, per pressionar als clubs a retirar les denúncies.
Eugenió Figueredo va passar pocs dies a la Cárcel Central. Va obtenir la presó domiciliària després que un metge certifiqués que s'havia de recuperar d'una intervenció quirúrgica.
L'abril de 2016, el nom de Figueredo va aparèixer en els documents filtrats a l'escàndol conegut com a Papers de Panamà.
El 30 d'agost de 2018, Figueredo va ser condemnat per la justícia uruguaiana a sis anys de presó pels delictes de frau i blanqueig de diners, però no va ingressar a la presó i va continuar en llibertat condicional per haver-ho pactat amb la fiscalia a canvi de proporcionar informació.
El 2 d'octubre de 2019, Figueredo va ser inhabilitat a perpetuïtat pel Comitè d'Ètica de la FIFA i multat amb un milió de francs suïssos per haver infringit l'article 27 (suborn) del codi ètic.
El 6 d'abril de 2020, un tercer escrit de la fiscalia estatunidenca va ampliar les acusacions pel cas Fifagate a quatre implicats més. En el mateix escrit es van reformular les acusacions a tretze dels implicats en els escrits anteriors. Un d'aquests tretze era Eugenio Figueredo, al que s'acusava ara de blanqueig de capitals, frau electrònic i conspiració per a delinquir.

## Referències

* ↑ «Eugenio Figueredo es el nuevo titular de la Conmebol» (en castellà). El Comercio, 30-04-2013. [Consulta: 29 agost 2017].
* ↑ «Nine FIFA Officials and Five Corporate Executives Indicted for Racketeering Conspiracy and Corruption» (en anglès). The US Department of Justice, 27-05-2015. [Consulta: 17 abril 2020].
* 1 2 «Figueredo no tendrá que volver a prisión: fue condenado a 6 años por coimas y lavado» (en castellà). Subrayado (Uruguay), 30-08-2018. [Consulta: 14 febrer 2019].
* ↑ «FIFA suspende de por vida al dirigente uruguayo Eugenio Figueredo - TyC Sports» (en castellà), 02-10-2019. [Consulta: 17 abril 2020].
* ↑ «El hijo pródigo de Huracán Buceo está a un paso de la cárcel» (en castellà). El País, 28-05-2015. [Consulta: 29 agost 2017].
* ↑ «Las mansiones de Eugenio Figueredo» (en castellà). Sudestada, 03-06-2015. [Consulta: 29 agost 2017].
* ↑ «Los cinco casos judiciales que marcaron el año» (en castellà). El Observador, 31-12-2015. [Consulta: 29 agost 2017].
* ↑ «Detenen set dirigents de la FIFA per corrupció a Zuric». ccma.cat, 27-05-2015. [Consulta: 29 agost 2017].
* ↑ «Dirigents de la FIFA, detinguts per corrupció». ara.cat, 28-05-2015. [Consulta: 29 agost 2017].
* ↑ «Siete dirigentes de la FIFA, detenidos en Suiza por corrupción» (en castellà). El País, 28-05-2015. [Consulta: 29 agost 2017].
* ↑ «FBI allana oficinas de Concacaf en Miami Beach, en caso FIFA» (en castellà). El Comercio, 27-05-2015. [Consulta: 29 agost 2017].
* ↑ «Independent Ethics Committee bans 11 individuals from football-related activities» (en anglès). FIFA.com, 27-05-2015. Arxivat de l'original el 2017-07-09. [Consulta: 29 agost 2017].
* ↑ «Eugenio Figueredo será extraditado a Uruguay el 24 de diciembre por caso FIFA» (en castellà). El Universo, 22-12-2015. [Consulta: 29 agost 2017].
* ↑ «Figueredo, ya preso, delató la trama de coimas y lavado» (en castellà). El País, 26-12-2015. [Consulta: 29 agost 2017].
* ↑ «Figueredo entregará 13 inmuebles a la justicia» (en castellà). www.eltelegrafo.com.ec, 12-02-2016. [Consulta: 3o agost 2017].
* ↑ «“Gorka Villar encabezó la extorsión a los clubes uruguayos”» (en castellà). El País (Ladislao J.Moñino), 26-01-2016. [Consulta: 30 agost 2017].
* ↑ «"Figueredo no le robó a nadie": su familia lo defiende» (en castellà). El Observador, 12-08-2016. [Consulta: 29 agost 2016].
* ↑ «Filtraciones de Mossack Fonseca aluden a sobornos pagados a Leoz en Conmebol» (en castellà). La Vanguardia, 03-04-2016. [Consulta: 23 octubre 2019].
* ↑ «Adjudicatory chamber of the independent Ethics Committee sanctions Eugenio Figueredo» (en anglès). FIFA, 02-10-2019. [Consulta: 3 octubre 2019].
* ↑ «FIFA sancionó a Eugenio Figueredo de por vida y debe pagar US$ 1.000.000» (en castellà). El Observador (Uruguay), 02-10-2019. [Consulta: 3 octubre 2019].
* ↑ «Three Media Executives and Sports Marketing Company Indicted in FIFA Case» (en anglès). The US Department of Justice, 06-04-2020. [Consulta: 16 abril 2020].
* ↑ «The Grand Jury Charges. Superseding indictment» (pdf) (en anglès). The US Department of Justice, 06-04-2020. [Consulta: 16 abril 2020].

## Enllaços externs

* FIFA Indictments: The United States Attorney Charges (U.S. District Court – Brooklyn Office May 20, 2015) PDF (anglès)
* FIFA Indictments 2: The United States Attorney Charges (U.S. District Court – Brooklyn Office Nov 25, 2015) PDF (anglès)
* FIFA Restitution Request: Attorneys for FIFA (Washington, D.C. March 15, 2016) PDF (anglès)
* Graphic Bribery Schemes: Office of Attorney General (The Enterprise, Sports Marketing Bribery Schemes) PDF (anglès)